Përpjekje të reja për të bindur Kongresin
Senatorët dëgjuan argumenta nga agjentët e shërbimeve të zbulimit lidhur me situatën në Siri
Të dhënat e shërbimeve amerikane të zbulimit lidhur me Sirinë që iu paraqitën dje në mënyrë sekrete senatorëve kanë forcuar bindjen e atyre që mbështesnin idenë e sulmit, por nuk kanë arritur të ndryshojnë qëndrimin e senatorëve të lëkundur. Në një seancë me dyer të mbyllura, senatorët dëgjuan dëshmitë e operativëve në terren që kishin ardhur në Kapitol për të prezantuar argumentat e administratës për të ndëshkuar regjimin e Bashar al-Asadit. Duke dalë nga seanca, Kryetarja e Komisionit të Senatit për Shërbimet e Zbulimit Dianne Feinstein tha se provat se janë përdorur armë kimike në Siri janë më bindëse se sa provat që iu paraqitën ligjvënësve para ndërhyrjes së vitit 2003 në Irak. Javën e kaluar, zonja Feinstein shprehu shpresën se komuniteti ndërkombëtar do të ndëshkonte Sirinë për sulmin e muajit të kaluar që la të vrarë mbi 1400 vetë. Por ndërkohë që nuk duken shenja të formimit të një koalicioni të gjerë, Shtetet e Bashkuara duhet të veprojnë, tha zonja Feinstein. Zonja Feinstein tha se po përpiqet të bindë senatorët e tjerë të votojnë pro rezolutës që u miratua në Komisionin e Senatit për Marrëdhënie me Jashtë, e cila autorizon përdorimin e forcës kundër Sirisë. Senatorë të tjerë nuk shprehën mbështetje për rezolutën as para, as pas seancës së informimit. Një prej tyre ishte republikania Susan Collins: Senatori demokrat Ron Wyden ishte gjithashtu i pavendosur. Senatorja demokrate Barbara Mikulski tha se kishte “më shumë pyetje se përgjigje” lidhur me një goditje ushtarake. Ajo kritikoi atë që e cilësoi si përgjigje të vakët të komunitetit ndërkombëtar ndaj Sirisë. Por senatori republikan Saxby Chambliss shprehet se duhet të ishin marrë me kohë veprime: Senati në seancë të rregullt pritet të votojë javën e ardhshme lidhur me rezolutën për autorizimin e sulmit. Rezoluta parashikon sulme për të dëmtuar aftësitë ushtarake të Sirisë, por përjashton dërgimin e forcave tokësore amerikane. Dhoma e Përfaqësuesve e kontrolluar nga republikanët po analizon një masë tjetër të ngjashme, por nuk është caktuar ende data për ta hedhur në votë.